**Arbeids- og sosialdepartementet**

Postboks 8019 Dep

0030 Oslo

Oslo, 1.11.2016

Deres ref.: 16/2391

# **HØRING – ENDRINGER I TRYGDEREGELVERKET I LYS AV ASYLSØKERSITUASJONEN**

Vi viser til deres høringsbrev datert 4. juli og takker for anledningen til å delta i høringen.

NOAS er negativ til forslaget om å svekke flyktningers trygderettigheter. Våre hovedsynspunkter er følgende:

* Regelendringene som er foreslått vil svekke flyktningers levekår og bidra til større forskjeller. Endringene vil føre til svekket integrering.
* Folkerettslige forpliktelser er svært mangelfullt utredet og presentert i høringsnotatet.
* Formålet med regelendringene, å oppnå reduserte asylankomster og økonomiske besparelser, er negativt for arbeidet med å finne varige løsninger på flyktningkrisen og sender et uheldig et signal til andre land. Reglene ser dessuten ut til å være dårlig egnet til å nå formålet.
* Endringene vil føre til mer forskjellsbehandling, til tross for at departementet oppstiller likebehandling som et styrende prinsipp.

## Generelle kommentarer

### **Dårligere levekår og større forskjeller**

NOAS er negativ til departementets forslag om å svekke flyktningers trygderettigheter. Vi er bekymret for at forslagene vil medføre at flyktningers levekår blir vesentlig svekket sammenlignet med dagens situasjon. En slik svekkelse har negativ effekt på integreringen, og kan bidra til ytterligere marginalisering av flyktninger.

Asylsøkere og flyktninger har ikke samme muligheter som andre borgere til å oppnå en tilfredsstillende levestandard på bakgrunn av egen innsats. Særregler er derfor nødvendig. Hensikten med særregler for flyktninger er nettopp at de skal motta trygdeytelser som er sammenlignbare med det personer som har bodd hele livet i Norge mottar. Departementets forslag tar imidlertid ikke hensyn til flyktningers spesielle bakgrunn, og at mange av dem som har kommet til Norge har mistet alle verdier i flukten, inkludert opparbeidede rettigheter eller oppsparte midler. Å begrunne de svekkede rettighetene med å fremme likebehandling, er dermed misvisende. Å fjerne særreglene for flyktninger, vil tvert imot føre til større forskjellsbehandling mellom flyktninger og personer som alltid har bodd i Norge. At forslagene medfører økt forskjellsbehandling blir bekreftet av forskerne Axel West Pedersen og Aksel Hatland ved Institutt for samfunnsforskning.[[1]](#footnote-1)

### **Norges internasjonale forpliktelser**

NOAS er sterkt kritisk til at departementet bare gir en overflatisk framstilling av relevante menneskerettslige forpliktelser. Vi savner blant annet en grundig vurdering av hvordan forslagene forholder seg til forpliktelsene som følger av flyktningkonvensjonen artikkel 23 og 24, FN-konvensjonen om økonomiske, sosiale og kulturelle rettigheter artikkel 9, 10, 11 og 12 og Den europeiske menneskerettighetskonvensjonen artikkel 14 sammenholdt med artikkel 8 og 3. Vi etterlyser også en framstilling av hvordan departementets forslag forholder seg til konseptet «progressiv realisering» av økonomiske, sosiale og kulturelle rettigheter og forpliktelsen til å prioritere realisering av rettighetene i tråd med de ressursene norske myndigheter har tilgjengelig.

### **Nærmere om formålet**

Formålet med regelendringene er å redusere antallet asylsøkere til Norge og å oppnå innsparinger på statsbudsjettet: Ytelser til flyktninger skal ikke være på et nivå som gjør at Norge framstår som en attraktiv destinasjon for mennesker på flukt. NOAS er kritisk til at endringer i regelverket for sosiale ytelser motiveres av slike hensyn. Å vektlegge disse faktorene har negativ innvirkning på muligheten for å finne varige løsninger for flyktninger, og harmonerer dårlig med statsminister Erna Solbergs uttalelser på FN-toppmøtet i New York i september om at internasjonalt samarbeid er avgjørende for å finne løsninger på verdens flyktningeutfordringer.

Regelendringer som dette gir også et uheldig signal til andre europeiske land. Det kan oppfattes som en oppfordring også til andre om å svekke flyktningers rettigheter, og bidrar til en negativ spiral. NOAS mener at menneskerettslige forpliktelser og internasjonal solidaritet burde være hensyn som veier langt tyngre enn ønsket om å motta enda færre asylsøkere enn vi gjør i dag.

I tillegg tror vi at forslagene er dårlig egnet til å nå målene som er oppstilt. Vi kan ikke se at tiltak som dårligere pensjonsrettigheter vil ha noen særlig effekt på asylankomstene. Eventuelle innsparinger framstår som kortsiktige og samfunnsøkonomisk sett lite lønnsomme. Svekkede sosiale ytelser gir større økonomiske forskjeller og mer utenforskap, og forslagene vil skape mer fattigdom og svekke sysselsettingen. På lengre sikt vil de svekkede rettighetene forsterke økonomiske forskjeller mellom personer med flyktningebakgrunn og personer som alltid har bodd i Norge. Forskere fra Institutt for samfunnsforskning bekrefter at endringene vil lede til mer fattigdom og større forskjeller framfor å nå målsettingene departementet oppstiller.[[2]](#footnote-2)

### **Hemmer arbeidsdeltakelse og integrering**

NOAS tror at regelendringene som er foreslått vil svekke integreringen av flyktninger. Mer fattigdom skaper større avhengighet av sosialhjelp og andre behovsprøvde ordninger. Personer som mottar slike ytelser mister økonomisk motivasjon til å prøve seg i en deltidsjobb (se også nærmere omtale under pkt. 5), noe som vil svekke sysselsettingen. Denne typen ordninger for flyktninger samsvarer dårlig med pensjonssystemet som er etablert for nordmenn, der det alltid lønner seg å jobbe. Dårligere vilkår for arbeidsdeltakelse gjør det vanskeligere å etablere seg på boligmarkedet, skaper mer fattigdom og svekker mulighetene for å gi barn trygge og stabile oppvekstvilkår.

## Kommentarer til de ulike forslagene

### **Behovsprøvd alderspensjon og uførepensjon**

Departementet foreslår at flyktninger skal fratas ordinære trygdeytelser og i stedet få spesielle behovsprøvde ytelser. En behovsprøvd alderstrygd skiller seg fra minstepensjon i folketrygden ved at den avkortes krone for krone mot andre inntekter og sparepenger. Resultater er svakere incentiver for å delta i arbeidslivet, og lavere levestandard etter overgangen til pensjon for flyktninger sammenlignet med norske minstepensjonister.

Også ordinær uføretrygd foreslås erstattet av en ny behovsprøvd uføretrygd. Den gir ikke rett til forsørgertillegg for partner eller barn. Til tross for at departementet understreker at forslagene skal bidra til mer likebehandling, foreslår de at denne endringen bare skal gjelde for flyktninger.

Departementets forslag tar ikke i betraktning den spesielle situasjonen flyktninger befinner seg i, og at flyktninger som har jobbet og opparbeidet seg pensjon i hjemlandet normalt ikke vil ha tilgang til dem etter de har flyktet.

Regelendringene som foreslås vil ha virkning også for dem som har bodd lenge i Norge, og dermed ha innvirkning på flyktningers opparbeidede rettigheter og berettigede forventninger.

Ordningene omfatter også dem som har bodd og jobbet flere tiår i Norge og dem som har kort tid igjen til pensjonsalder. NOAS er særlig negativ til at disse personene får sine rettigheter svekket i betydelig grad.

Departementet påpeker at behovsprøvde ytelser med et strengt kontrollregime er ressurskrevende ordninger å administrere. NOAS mener at det bør tilstrebes en ordning hvor mest mulig av midlene går til å styrke flyktningers levekår framfor økt administrasjon.

### **Krav om fem års botid for å få kontantstøtte og overgangsstønad**

Departementet foreslår å innføre et krav om fem års botid i Norge for at flyktninger skal kunne motta kontantstøtte, og at botidskravet for overgangsstønad til enslige forsørgere økes fra tre til fem år. Endringene innebærer at mange barn med flyktningebakgrunn vil kunne motta mindre støtte enn norske barn.

Vi vet at mange innvandrerkvinner sliter med å komme i arbeid. NOAS mener at strengere vilkår for disse ytelsene vil ramme arbeidssøkende flyktninger med små barn hardt, siden mange verken vil få arbeid eller rett til kontantstøtte for å være sammen med barna.

NOAS etterlyser en vilje til å styrke språkopplæring for flyktninger som har bodd kort tid i Norge, kombinert med gratis kjernetid i barnehage og bruk av lønnstilskudd for å få flere flyktninger i arbeid. Uten at innstramminger og strengere vilkår for sosiale ytelser kombineres med reelle, arbeidsfremmende tiltak, vil de bidra til økt marginalisering og økt barnefattigdom.

NOAS takker for anledningen til å delta i høringen. Vi er naturligvis tilgjengelige for spørsmål eller ytterligere kommentarer om det skulle være behov for det.

Med vennlig hilsen

**Norsk Organisasjon for Asylsøkere**

(sign.) (sign.)

Ann-Magrit Austenå Mari Seilskjær

Generalsekretær rådgiver

1. «Regjeringen skaper fattige flyktninger», kronikk av Axel West Pedersen og Aksel Hatland, forskere ved Institutt for samfunnsforskning, Dagbladet 1. oktober 2016.http://www.dagbladet.no/kultur/regjeringen-skaper-fattige-flyktninger/63819097 [↑](#footnote-ref-1)
2. Ibid. [↑](#footnote-ref-2)